
Απεργιακή Συγκέντρωση με τα Πρωτοβάθμια Σωματεία, 10:30μμ Χαυτεία (Σταδίου και Αιόλου)
Σε έναν κόσμο που φλέγεται, οι εξεγέρσεις που συγκλονίζουν αυτή τη στιγμή την Ευρώπη δεν είναι κεραυνός εν αιθρία. Είναι η αντίσταση και ο αγώνας εργαζομένων και νεολαίας απέναντι στην εξαθλίωση, την ακρίβεια, την εμπορευματοποίηση της ζωής και τη διάλυση των δημόσιων αγαθών. Από τα εργοστάσια και τους δρόμους των ευρωπαϊκών μητροπόλεων μέχρι τα σχολεία μας, η νεολαία και οι εργαζόμενοι δείχνουν τον δρόμο: η μόνη απάντηση στην αυταρχική θωράκιση των κυβερνήσεων και στη φτώχεια, είναι ο ανυποχώρητος μαχητικός αγώνας, η μαζική διεκδίκηση των δικαιωμάτων μας, η αλληλεγγύη. 
Στην Ελλάδα, η απεργία της 25ης Νοέμβρη πρέπει να σταθεί στο ύψος αυτών των αγώνων. Να νεκρώσουν οι χώροι δουλειάς, να μπει λουκέτο στα σχολεία, να πλημμυρίσουν οι δρόμοι της Αθήνας και των μεγάλων πόλεων. Με όπλο την ταξική μας αλληλεγγύη, τις μαζικές Γενικές Συνελεύσεις των σωματείων, τις επιτροπές αγώνα, τον Συντονισμό των σωματείων στήνουμε μπλόκο στην πολιτική της φτώχειας, του πολέμου και της καταστολής!
Γιατί θέλουμε να ανοίξουμε δρόμο για μια μεγάλη πολιτική και κινηματική αναμέτρηση που θα μπλοκάρει την κυβερνητική πολιτική, θα την καθυστερήσει και θα την ανατρέψει! 
Έχουμε καταφέρει πολλά ήδη. Τα καταφέραμε γιατί δεν επιτρέψαμε να κυριαρχήσει το σιωπητήριο των ΔΟΕ, ΟΛΜΕ, της ΓΣΕΕ και της ΑΔΕΔΥ. Στον ιδιωτικό και τον δημόσιο τομέα, ξεσπούν αγώνες. Η απεργία στην εκπαίδευση στις 21 Οκτώβρη, η απεργία των υγειονομικών, η διεθνής απεργία σε πάνω από 100 λιμάνια στον κόσμο, στο εμπόριο και στις τηλεπικοινωνίες…, δείχνουν ότι διαθέσεις υπάρχουν. Μένουν με ευθύνη των ΓΣΕΕ ΑΔΕΔΥ, διάσπαρτοι και ασυντόνιστοι. Χρειάζεται να συμβάλλουμε σε ένα μεγάλο εργατικό και λαϊκό κίνημα ενάντια στην ακρίβεια, την φτώχεια, τον πόλεμο. Με στόχους και αγώνες που αμφισβητούν αυτό το θανατηφόρο τρίπτυχο: την κερδοφορία του κεφαλαίου, την πολεμική οικονομία, τη «δημοσιονομική πειθαρχία» του αντιλαϊκού Συμφώνου Σταθερότητας και τη διάλυση των κοινωνικών αγαθών της παιδείας, της υγείας…
Γιατί η πολιτική κυβέρνησης ΝΔ, ΕΕ, κεφαλαίου, βάζει πάνω από όλα:
· Την πολεμική οικονομία, τα δισεκατομμύρια των εξοπλισμών, τη βαθύτερη εμπλοκή της χώρας στους ιμπεριαλιστικούς πολέμους.
• 	Τα ματωμένα πλεονάσματα και τη «δημοσιονομική πειθαρχία» του Συμφώνου Σταθερότητας της ΕΕ. Για αυτό επιβάλλεται η κρατική ληστεία με 1€/λίτρο φόρους στα καύσιμα, ώστε να μαζέψουν κοντά 5,5 δις τον χρόνο. 
•	Την υποταγή στο μέγιστο κέρδος των μεγάλων ομίλων στην ενέργεια, στα τρόφιμα, στις κατασκευές και παντού. Τρεις φορές αυξήθηκαν τα κέρδη του Λάτση και έξι φορές του Βαρδινογιάννη στο 2025. Κέρδη βγαλμένα κυριολεκτικά στων «εργατών το αίμα», βλέποντας τις απανωτές εργατικές δολοφονίες («ατυχήματα») στην Motor Oil, τα εργοτάξια, τα εργοστάσια.  
Ας αφήσουν το παραμύθι ότι «δεν έχουμε λεφτά!» 
Με τα 3 δις της «ασπίδας του Αχιλλέα» και τα 6,6 δις ευρώ δαπανήθηκαν μέσα στο 2026 για το ΝΑΤΟ, θα μπορούσαν να γίνουν: 
-  Μηδενισμός του ΦΠΑ στα βασικά τρόφιμα για περισσότερα από 2,5 χρόνια. 
-  Επαναφορά του 13ου και 14ου μισθού στο Δημόσιο για έναν ολόκληρο χρόνο. 
- Πάνω από 40.000 προσλήψεις μόνιμων εκπαιδευτικών, γιατρών, νοσηλευτών/τριών

125 εκ έκλεψαν «επισήμως» μόνο τα λαμόγια της «pizza FAN» και του «Χωριάτικου». Να λοιπόν που υπάρχουν και μάλιστα πολλά λεφτά!
Την ίδια στιγμή, στην Εκπαίδευση βιώνουμε τη σφοδρότερη επίθεση των τελευταίων ετών: μια συντονισμένη επιχείρηση διάλυσης, ιδιωτικοποίησης και εμπορευματοποίησης της δημόσιας παιδείας! Χιλιάδες κενά στα τέλη Νοέμβρη, αξιολόγηση, αυταρχισμός και διώξεις, στοίβαγμα μαθητών και περικοπές, τσάκισμα της παιδαγωγικής ελευθερίας, ταξικοί φραγμοί…

Απέναντι σε όλα αυτά, δε ζητιανεύουμε ούτε βάζουμε αλαρμ αναμονής των εκλογών! Απαιτούμε κατακτήσεις ΤΩΡΑ:
Παλεύουμε ενάντια στη φτώχεια, την ακρίβεια, τον πόλεμο 
1. Αυξήσεις στους μισθούς και τις συντάξεις. 1400€ καθαρά στον/στην νεοδιόριστο, συνεχής αύξηση-αναπροσαρμογή των μισθών με βάση τον τιμάριθμο. Επαναφορά 13ου και 14ου μισθού και σύνταξης. Γνήσια ΣΣΕ εφ΄ ολης της ύλης στο δημόσιο/Πλήρης επαναφορά των ΣΣΕ στον ιδιωτικό τομέα. Μείωση του διδακτικού ωραρίου των νηπιαγωγών και των εκπαιδευτικών ολιγοθεσίων στο επίπεδο του ωραρίου των συναδέλφων των πολυθεσίων σχολείων της Πρωτοβάθμιας με καθολική εφαρμογή της κλιμακωσής του αναλόγως των χρόνων υπηρεσίας και απώτερο στόχο την εξίσωση με το ωράριο της Β/θμιας για όλους τους εκπαιδευτικούς. Υπολογισμός ως διδακτικός χρόνος όλος ο χρόνος παραμονής των παιδιών στο Νηπιαγωγείο (διαλείμματα –προσέλευση –αποχώρηση). Κατάργηση του 13ωρου, στον ιδιωτικό τομέα 5ήμερο-6ωρο-30ωρο. Όχι δουλειά την Κυριακή. Μέτρα ασφάλειας στους χώρους δουλειάς – όχι άλλο αίμα για τα αφεντικά.
2. Κατάργηση του θεσμικού πλαισίου της αξιολόγησης των ν.4823/2021 και 4692/20 Όχι στην αξιολόγηση σχολικής μονάδας κι εκπαιδευτικών, την «αυτονομία» της σχολικής μονάδας, την Τράπεζα Θεμάτων, την Ελάχιστη Βάση Εισαγωγής! Κατάργηση της ΑΔΙΠΔΕ. Καμία σύνδεση της αξιολόγησης με τον μισθό. Να ανατραπεί το σύνολο της αντιεκπαιδευτικής πολιτικής! Παιδαγωγική Ελευθερία και Δημοκρατία στο σχολείο. Κατάργηση του νέου πειθαρχικού κώδικα. Παύση τώρα όλων των διώξεων και των πειθαρχικών. Μπλόκο στη συνταγματική αναθεώρηση, στην κατάργηση της μονιμότητας, του άρθρου 16 και του δημοσιονομικού κόφτη. Κάτω τα χέρια από τα συνδικάτα, τη διαδήλωση και την απεργία! Υπερασπίζουμε τα δημοκρατικά και συνδικαλιστικά μας δικαιώματα! Δεν συναινούμε – δεν εφαρμόζουμε καμία πτυχή του αντεργατικού εκτρώματος «Χατζηδάκη-Γεωργιάδη»! (ΓΕΜΗΣΟΕ, ηλεκτρονικές κάλπες – ΓΣ κλπ)! Αγωνιζόμαστε για την ανατροπή των αντισυνδικαλιστικών – αντεργατικών νόμων! 
3. Αντιπαλεύουμε όλα τα μέτρα ιδιωτικοποίησης κι εμπορευματοποίησης του σχολείου, τις πλατφόρμες της ρουφιανιάς, την πολιτική των δεξιοτήτων σε βάρος της ολόπλευρης μόρφωσης, την κατάργηση των σχολικών επιτροπών, τα μέτρα που εξουθενώνουν καθημερινά τη ζωή εκπαιδευτικών και μαθητών/τριών στο σχολείο, τον παιδαγωγικό συντηρητισμό και τον αυταρχισμό! 
4. Μαζικούς μόνιμους διορισμούς εκπαιδευτικών ΤΩΡΑ, για την κάλυψη όλων των αναγκών. Άμεσος διορισμός/μονιμοποίηση ΟΛΩΝ των αναπληρωτών που έχουν έστω και μία σύμβαση αποκλειστικά με το πτυχίο και ολόκληρη την προϋπηρεσία. Καμία απόλυση αναπληρωτή/τριας. Κατάργηση του νόμου 4589/19 (προσοντολόγιο). Όχι στον γραπτό ΑΣΕΠ, συνέντευξη και κάθε είδους φίλτρου για το δικαίωμα στην εργασία. 
5. Πλήρη εξίσωση όλων των εργασιακών, ασφαλιστικών και συνδικαλιστικών δικαιωμάτων των αναπληρωτ(ρι)ων με αυτά των μονίμων. Πλήρης εξομοίωση όλων των αδειών. Πλήρη προστασία της μητρότητας– Εννεάμηνη άδεια ανατροφής 
6. Πλήρη σύνταξη στα 30 χρόνια εργασίας ή στα 58 (για άνδρες) και στα 55 (για γυναίκες). Επαναφορά 13ης-14η σύνταξης. Άμεση εξίσωση του καθεστώτος εξαγοράς πλασματικού χρόνου ασφάλισης για όλες/όλους τις/τους εργαζόμενους με τα ισχύοντα προ του 2016. Η στρατιωτική θητεία να αναγνωρίζεται αυτοδίκαια (χωρίς εξαγορά) 
7. Κατάργηση του Ειδικού Φόρου Κατανάλωσης και του ΦΠΑ για την λαϊκή κατανάλωση στα καύσιμα, τα τρόφιμα και όλα τα αγαθά πρώτης ανάγκης. Απειθαρχία στους δείκτες του «Συμφώνου Σταθερότητας». Πλαφόν στα κέρδη, μείωση της κερδοφορίας των επιχειρήσεων. Για να ζήσουμε εμείς πρέπει να χάσει το κεφάλαιο.
8. Κατάργηση των χρηματιστηρίων ενέργειας, ρύπων και όλου του συστήματος της τιμολόγησης του ρεύματος. Κάτω οι οδηγίες απελευθέρωσης της αγοράς ενέργειας της ΕΕ. Να γυρίσει η ΔΕΗ στο δημόσιο. Αγώνας για έναν αποκλειστικά δημόσιο φορέα παραγωγής, μεταφοράς, διανομής και εμπορίας του ρεύματος με εργατικό έλεγχο.
9. Προστασία των ενοικιαστών/ριών από τις αυξήσεις και τις εξώσεις. Θεσμοθέτηση πλαφόν ενοικίου. Κατάργηση των ηλεκτρονικών πλειστηριασμών και όλου του θεσμικού πλαισίου των funds. Εργατική, κοινωνική, φοιτητική κατοικία για την κάλυψη όλων των αναγκών! Πάγωμα της βραχυχρόνιας μίσθωσης.
10. Μέτρα προστασίας των εργαζομένων στις επιχειρήσεις που κλείνουν. Κανείς εργαζόμενος/καμία εργαζόμενη να μην μείνει χωρίς δουλειά. 
11. Χορήγηση χαρτιών, κατοχύρωση ίσων κοινωνικών και πολιτικών δικαιωμάτων και εγγραφή στα σωματεία στους/στις χιλιάδες μετανάστ(ρι)ες εργάτ(ρι)ες.
12. Δεν ξεχνάμε! Ειδικά για τις γυναίκες η 25 Νοέμβρη, είναι διπλή μάχη, καθώς είναι η παγκόσμια ημέρα για την εξάλειψη της βίας κατά των γυναικών. Φέτος, βρίσκει για ακόμη μια χρονιά τις γυναίκες με μια μεγάλη λίστα γυναικοκτονιών, που έρχεται να προστεθεί στην ακόμη μεγαλύτερη λίστα των βιασμών. Γι΄ αυτό σε αυτή την απεργία θέλουμε να ακουστεί δυνατά η φωνή απέναντι στη διπλή καταπίεση των εργαζόμενων γυναικών και το αίτημα για κατάργηση του νόμου Τσιάρα για τη συνεπιμέλεια, για Δημόσιες δωρεάν δομές στέγασης για τις επιζώσες και τα επιζώντα έμφυλης βίας, για τη νομική κατοχύρωση του όρου γυναικοκτονία, για ίση αμοιβή για ίση εργασία, καμία ανοχή στην κουλτούρα του βιασμού, την ομοφοβία, την τρανσφοβία, τον σεξισμό
13. Πάλη ενάντια στην οικονομία του πολέμου-Καμιά εμπλοκή της χώρας μας-Λευτεριά στην Παλαιστίνη. Να σταματήσει η στήριξη και κάθε συνεργασία της Ελλάδας με το κράτος δολοφόνου του Ισραήλ.- Καμία πολιτική, οικονομική εμπλοκή της χώρας μας στην σιωνιστική γενοκτονία και τους πολέμους.-Να σταματήσει ο πόλεμος στην Ουκρανία, το Ιράν, το Λίβανο. Έξω οι βάσεις του θανάτου/Έξω από τις λυκοσυμμαχίες του πολέμου, ΝΑΤΟ, ΕΕ. Λεφτά για παιδεία-υγεία όχι για τους εξοπλισμούς. 

«Δεν ζητάμε ελεημοσύνη, διεκδικούμε το δίκιο μας!»
Η οργή μας γίνεται ποτάμι — Η ελπίδα γεννιέται στους δρόμους!

